DA Den Europæiske Unions Tidende CE 84/713

(2004/C 84 E/0801)

SKRIFTLIG FORESPØRGSEL E-0182/03

af Miet Smet (PPE-DE) til Kommissionen

(30. januar 2003)

Om: Kvinders rettigheder i Iran

Trods de grove krænkelser af kvinders rettigheder — diskriminering, stening, tortur... — Indledte den Europæiske Union den 12. december 2002 forhandlinger med Iran om indgåelse af en handels- og samarbejdsaftale. I betragtning af, at fremme og beskyttelse af menneskerettigheder og de grundlæggende frihedsrettigheder er vigtigt for Europa, vil EU indføje en klausul om menneskerettigheder i denne handels-og samarbejdsaftale.

En europæisk trojka aflagde den 16. og 17. december 2002 besøg i Iran som led i den indledte menneskerettighedsdialog mellem EU og Iran. Ifølge et kommuniké fra det danske formandskab forløb dialogen i en åben og konstruktiv atmosfære. Er der en sammenhæng mellem trojkaens besøg og den iranske regerings beslutning om at indbyde en særlig FN-rapportør om vold mod kvinder?

Europa-Parlamentet har altid anmodet om, at der i forbindelse med indgåelse af aftaler mellem EU og tredjelande blev lagt pres på sidstnævnte med henblik på at sikre, at kvindernes rettigheder blev overholdt. I aftalen med Iran skulle der være optaget en klausul om menneskerettigheder. I hvilken udstrækning pålægger denne også strenge betingelser, for så vidt angår kvinders rettigheder? Hvorledes vil EU kontrollere og sikre, at denne klausul overholdes? Er det også mulighed for at suspendere denne aftale, hvis Iran ikke respekterer kvindernes rettigheder og mere generelt menneskerettighederne?

Svar afgivet på Kommissionens vegne af Christopher Patten

(10. marts 2003)

Forhandlingerne med Iran om handels- og samarbejdsaftalen er kædet sammen med forhandlinger om politisk dialog og bekæmpelse af terrorisme. Dette er i overensstemmelse med de samlede politiske foranstaltninger, der blev fastlagt af Rådet (almindelige anliggender og eksterne forbindelser) i juni og formelt vedtaget den 12. juli 2002. I overensstemmelse med relevant praksis vedrørende fællesskabsaftaler har Rådet besluttet, at denne handels- og samarbejdsaftale skal indeholde en standardklausul om menneskerettigheder, hvilket i tilfælde af alvorlige brud ville medføre, at der træffes passende foranstaltninger.

Som det ærede medlem anfører, indledte EU og Iran den 16.-17. december 2002 i Teheran en dialog specifikt om menneskerettigheder med udgangspunkt i Rådets konklusioner af 21. oktober 2002. Dialogen består af drøftelser i et begrænset forum på regeringsniveau, som for EU's vedkommende ledes af trojkaen, og omfatter alle relevante spørgsmål om menneskerettigheder. Den opfølges af en rundbordssamtale med repræsentanter fra civilsamfundet i EU og Iran. To store spørgsmål blev behandlet under rundbordssamtalen i december 2002: diskrimination (herunder diskrimination af kvinder) og bekæmpelse af tortur. Med hensyn til diskrimination af kvinder gjorde EU det klart, at Irans tiltrædelse af den internationale konvention om afskaffelse af alle former for diskrimination imod kvinder (CEDAW), som Iran i øjeblikket ser nærmere på, vil have stor betydning. Det samme gælder Irans invitation af FN's specialrapportører inden for forskellige områder, herunder vold mod kvinder, som efter planen skal aflægge Iran besøg i 2003.

Menneskerettighedsdialogen er blevet indledt uden forhåndsbetingelser, men skal vurderes løbende ved hjælp af benchmarking. Dialogen indgår også i den overordnede dialog, der siden 1998 har fundet sted hvert halve år.

Kommissionen blev i forbindelse med dialogen om menneskerettigheder i december 2002 og et besøg, som kommissionsmedlemmet med ansvar for eksterne forbindelser aflagde i Iran den 3.-5. februar 2003, gjort bekendt med, at et moratorium på stening har været gældende siden udgangen af 2002.